b'\n_START_ARTICLE_\nSamojed\n_START_SECTION_\nIzgled\n_START_PARAGRAPH_\nSamci po navadi tehtajo od 20 do 32,5 kg, samice pa od 17 do 25 kg. Ple\xc4\x8dna vi\xc5\xa1ina samcev zna\xc5\xa1a od 53 do 60 cm, samic pa od 48 do 53 cm.\n_START_SECTION_\nO\xc4\x8di\n_START_PARAGRAPH_\nSamojed ima \xc4\x8drne ali rjave o\xc4\x8di mandljaste oblike. Modra ali katerakoli druga barva o\xc4\x8di pri tekmovanjih ni dovoljena._NEWLINE_Mladi\xc4\x8di samojeda imajo svetlo modre o\xc4\x8di, ki po nekaj mesecih spremenijo v svetlej\xc5\xa1o rjavo, nato pa v roku enega meseca v Le\xc5\xa1nikovo rjavo barvo.\n_START_SECTION_\nU\xc5\xa1esa\n_START_PARAGRAPH_\nSamojedova u\xc5\xa1esa so debela ter dobro pora\xc5\xa1\xc4\x8dena. So trikotne oblike in pokon\xc4\x8dna. \xc4\x8ce se pri mladi\xc4\x8du do tretjega meseca u\xc5\xa1esa ne dvignejo, jim je treba ob bazi skraj\xc5\xa1ati dlako. Pove\xc5\xa1ena u\xc5\xa1esa so na lepotnih tekmovanjih izklju\xc4\x8dujo\xc4\x8da napaka.\n_START_SECTION_\nRep\n_START_PARAGRAPH_\nRep je zavihan preko hrbta in se le-tega tudi dotika. V mrzlem vremenu lahko samojedi spijo z repom preko smr\xc4\x8dka in si tako zagotovijo dodatno toploto. Ko je samojed spro\xc5\xa1\xc4\x8den ali v napetosti, rep spusti, vendar ga kmalu spet zaviha.\n_START_SECTION_\nKo\xc5\xbeuh\n_START_PARAGRAPH_\nSamojedi imajo gost dvojni ko\xc5\xbeuh, ki se menja dvakrat (lahko tudi enkrat) na leto. Zgornji pla\xc5\xa1\xc4\x8d je sestavljen iz mo\xc4\x8dnih, dolgih in ravnih dlak, ki se zdijo bele, imajo pa nadih srebrnkaste barve. Ta del ohranja spodnji del relativno \xc4\x8dist. Spodnji ko\xc5\xbeuh je gosto, mehko ter kratko krzno, ki ohranja toploto. _NEWLINE_Samojedova barva ko\xc5\xbeuha je bela, biskvitna,  bela in biskvitna.(Dovoljena barva za lepotna pasja tekmovanja in razna druga tekmovanja je bela, biskvitna in sne\xc5\xbeno bela!). Samci imajo po navadi ve\xc4\x8dji ko\xc5\xbeuh kot samice, samica pa so po trupu malo dalj\xc5\xa1e kot samci._NEWLINE_Za samojede je zna\xc4\x8dilno, da se sami \xc4\x8distijo, zato kopanje ni potrebno ve\xc4\x8d kot enkrat do dvakrat na leto. Umazanija po navadi odpade z zgornjega dela ko\xc5\xbeuha, kar omogo\xc4\x8da psu, da obdr\xc5\xbei zelo \xc4\x8dist videz. _NEWLINE_\xc5\xa0e ena poosebnost te pasme je, da nima neprijetnega vonja, zna\xc4\x8dilnega za pse, zaradi \xc4\x8desar je \xc5\xa1e posebej primerna za \xc5\xbeivljenje v hi\xc5\xa1i. Debel pla\xc5\xa1\xc4\x8d lahko povzro\xc4\x8di, da so visoke poletne temperature za psa izrazito neprijetne, zato se v vro\xc4\x8dih dneh raje zadr\xc5\xbeuje v notranjosti, kjer je zrak ohlajen.\n_START_SECTION_\nTemperament\n_START_PARAGRAPH_\nKer so samojedi zelo prijazne narave, se ne obnesejo prav dobro kot \xc4\x8duvaji. Zato pa so toliko bolj prijetni kot zvesti spremljevalci in tudi v starej\xc5\xa1ih letih ostanejo igrivi. Samojedi so izredno inteligentni, vendar svojo inteligenco po navadi obra\xc4\x8dajo sebi v prid (znajo biti pametnej\xc5\xa1i od lastnikov), saj zaradi njihove svojeglavosti ve\xc4\x8dina lastnikov obupa. Ker so bili samojedi prvotno vle\xc4\x8dni psi, marsikateri ne\xc5\xa1olani samojed na sprehodu raje vle\xc4\x8de lastnika za sabo, kot pa da bi hodil ob nogi. Ker so njihove \xc4\x8deljusti ob koti\xc4\x8dkih zavihane navzgor, se zdi, kakor da bi se ves \xc4\x8das smejali (smejo\xc4\x8di pes).\n_START_SECTION_\nZdravje\n_START_PARAGRAPH_\nSamojede velikokrat prizadane bolezen kolkov in v starej\xc5\xa1ih letih bolezni o\xc4\x8di. Tako kot drugi \xc4\x8distokrvni pasemski psi so tudi samojedi izpostavljeni diabetesu, \xc4\x8de njihovi lastniki niso dovolj previdni. Obi\xc4\x8dajna \xc5\xbeivljenjska doba samojedov je od 10 do 15 let.\n_START_SECTION_\nNega\n_START_PARAGRAPH_\nSpomladi in jeseni, ko menjajo dlako, jim ta odpada v klob\xc4\x8di\xc4\x8dih. Tedaj jih je treba \xc4\x8desati s kovinsko krta\xc4\x8do, ki se\xc5\xbee globlje, kar bo omogo\xc4\x8dilo samojedu, da bo kmalu spet tak, kot je bil poprej. Kopanje ima lahko \xc5\xa1tevilne ne\xc5\xbeelene posledice, na primer po\xc5\xa1kodovanje ko\xc5\xbee in odstranitev samojedove naravne za\xc5\xa1\xc4\x8dite pred umazanijo. Krta\xc4\x8diti jih je treba vsaj dvakrat na teden. Za bolj sijo\xc4\x8do dlako je potrebno paziti tudi na prehrano, ki naj vsebuje dobro mero mesa in rib.'